Mikä mahtuu kirjoittajan mielikuvitukseen? - Jari Ranta: Aspects & Transpects - Vuodatus.net
No, sinne pitäisi mahtua kaiken ja vähän päällekin. Voisi kirjoittaa romaanin pääministeristä, joka kyrpiintyy niin puheen ja tekojen ristiriitaan, että lähtee etäisyyksien päähän erakkomunkiksi. Siellä hänellä yhden munkin keljatalossa on kaksi kissaa, kahdet sukat ja mitä nyt välttämätöntä tarvitaan. Lisää saa tarvittaessa suuresta luostarista, joka sijaitsee kymmenen kilometrin päässä, jonne vie äärimmäisen kivikkoinen polku. Munkkimme on sahannut puunpalasen ja maalannut sen mustaksi. Puunpalalla hän soittelee kännykkäpuheluita maailmalle kun puhumisen himo iskee ja aina hän on onnellinen kun havahtuu kilvoitteluunsa ja toteaa, etteivät puhelut menneet perille. Talonsa ympärillä munkilla on pieni peruna- ja porkkanamaa ja mitä nyt muuta maahan onkaan ollut hyvä istuttaa kasvun aluksi. - No, eivät ne kyrpiinny. Niillä on omat poliittiset pelinsä. Pääministereillä. - Omaan mielikuvitukseeni totta puhuen ei mahdu kuin se, että itse en kestäisi enää tätä kyrpiintymistä vaan häivyn kaukaisuuksiin erakkomunkiksi. Ovathan hyvät harjoitteluvuodet takana Vaasan Impivaaran erakkolassani. - Niinpä niin. Tämä oli nyt vähän leikittelyä sillä millä ei pitäisi leikitellä siis vakavalla ja antautuneella munkki- tai nunnakilvoittelulla. - Eivätkö nuoret kyllästy rihkamaan? Eivätkö he kyllästy niihin rihkamarooleihin mitä heille tyrkytetään ja joihin heidän odotetaan solahtavan? Hä? Voisin kuvitella, että kyllästyisivät. Miksi monelle nuorelle riittää, että hän NÄYTTELEE ihmistä? Eikö kannattaisi pyrkiä siihen, että ON ihminen? - Sometähdet, nuoret sometähdet, osaavat poseerata ja kykyään he käyttävät niin kauan kuin se lyö leiville. - Kirjoittajan mielikuvitukseen tunkeutuu aina joskus valtava dramaattinen muutos. Eikä se minun mielikuvituksessani voi olla muuta kuin vähäistämistä. - Suomessa se on materiaalista vähäistämistä. Jossain toisaalla pitkälti riittää kun se on synnyttämisen vähäistämistä. - Kirjoittajan mielikuvitukseen mahtuu sekin, että yhtäkkiä ihmiset ovat tosia ja aitoja ja alastomia kosmisessa viluisuudessaan. - Nyt pitäisi tapahtua yhtäkkiä.
Lähettänyt: JR - 25.10.2019 klo 13.06